text: Ejer aner ikke hvad der er i bygninger
  08 oktober 2011 kl. 11.27
  Ejer af nedlagt kaserne i Andst ved ikke, hvad der er i de brændende bygninger. Selv har han biler stående.
  De brændende bygninger på den nedlagte kaserne i St. Andst mellem Lunderskov og Vejen bliver i dag primært brugt til opmagasinering.
  Det oplyser ejeren af området, Tage Nielsen, som dog ikke ved, hvad der befinder sig i bygningerne.
  - De er lejet ud til forskellige lejere og bliver primært brugt til opmagasinering. Det kan være alt fra havemøbler til lystbåde, siger han til ritzau. 
  Tage Nielsen bruger selv en del af området til at drive sin virksomhed, All American Dreamcars.
  Men de bygninger, hvor han har sine biler stående, er ikke umiddelbart ramt af branden. Men han ved reelt ikke, om der er skader.
  - Jeg aner det ikke, siger han og oplyser, at han blev bedt om at forlade området.
  En person er fundet dræbt efter eksplosionsbranden i de tidligere civilforsvarsbygninger. 
  Ifølge Jydske Vestkysten skulle personen være fundet dræbt inde i kasernebygningen.
  Falck har sagt, at seks til otte bygninger er blevet skadet i større eller mindre omfang af de mange eksplosioner. Desuden meldes der om giftig røg fra fyrværkeri og flamingo, så byens beboere bliver bedt om at holde sig indendøre.
  Et øjenvidne fortæller til Ritzau, at gavlen på den ene af kasernebygningerne er blæst af og landet oven på en bil. Flere ruder i byens huse skulle desuden være knust.
  